สมหมายเหนื่อยดันภาษีมรดก
รมว.คลังปิดปากไม่วิจารณ์ภาษีมรดก หลังจากผู้เสนอขยายมูลค่าทรัพย์สินที่จะเก็บภาษีจาก 50 ล้าน เป็น 80 ล้าน
13 ก.พ. 2558

รมว.คลังปิดปากไม่วิจารณ์ภาษีมรดก หลังจากผู้เสนอขยายมูลค่าทรัพย์สินที่จะเก็บภาษีจาก 50 ล้าน เป็น 80 ล้าน
นายสมหมาย ภาษี รมว.คลัง ในฐานะประธานคณะกรรมาธิการวิสามัญพิจารณาร่างพระราชบัญญัติภาษีการรับมรดก (พ.ร.บ.ภาษีมรดก) ว่า ขณะนี้ร่างกฎหมายยังไม่มีอะไรคืบหน้าและไม่มีความชัดเจน จึงขอไม่พูดอะไร เพราะจะทำให้เกิดความสับสน โดยเฉพาะกรณีที่มีผู้เสนอให้ขยายเพดานมูลค่าทรัพย์สินที่จะได้รับการยกเว้นไม่ต้องเสียภาษีจาก 50 ล้านบาท เป็น 80 ล้านบาท และขอให้ลดอัตราการจัดเก็บภาษีจาก 10% เป็น 8% ก็เป็นเพียงข้อเสนอ ยังไม่มีข้อยุติว่าจะใช้อัตราภาษีที่ขอให้มีการเปลี่ยนแปลงหรือไม่
“ในเรื่องนี้คงต้องหารืออีกสักระยะหนึ่ง หากมีความชัดเจนจะแถลงให้ทราบ ในการหารือวาระที่ 2 ในชั้นกรรมาธิการของสมาชิกสภานิติบัญญัติแห่งชาติ เมื่อวันที่  9 ก.พ.ที่ผ่านมา ก็ยังไม่มีข้อสรุปอะไรออกมา” นายสมหมาย กล่าว 
แหล่งข่าวจากกระทรวงการคลัง เปิดเผยว่า ในการพิจารณาวาระที่ 2 ร่าง พ.ร.บ.ภาษีมรดก หาข้อสรุปอะไรไม่ได้ ที่ประชุมได้มอบหมายให้กลับไปพิจารณาเรื่องนี้อีกครั้ง และให้ไปพิจารณาภาษีให้ละเอียดทีละมาตราว่าควรจะมีการปรับแก้ หรือจะให้ความเห็นชอบอย่างที่คณะรัฐมนตรี (ครม.) เสนอมาหรือไม่
ทั้งนี้ ในเรื่องของการประชุมนั้น กระทรวงการคลังไม่สามารถให้รายละเอียดอะไรได้ เพราะทางกรรมาธิการมอบหมายให้นางสุวรรณี สิริเวชชะพันธ์ โฆษกคณะกรรมาธิการวิสามัญฯ เป็นผู้ให้ข้อมูล
อย่างไรก็ดี ในการพิจารณาร่างกฎหมายภาษีมรดกนั้น รมว.คลังได้พยายามอธิบายว่า การเก็บภาษีมรดกดังกล่าวไม่ถือว่ามาก เพราะหากเจ้าของมรดกมีทรัพย์สิน 120 ล้านบาท มีลูก 2 คน แบ่งให้คนละ 60 ล้านบาท ในส่วนของ 50 ล้านบาทแรกจะไม่เสียภาษี เสียแค่ 10 ล้านบาท ที่เกินในอัตรา 10% เท่ากับเสียภาษีเพียง 1 ล้านบาทเท่านั้น หากนำไปเทียบกับมรดกที่ได้รับ 60 ล้านบาท การเสียภาษีให้ประเทศ 1 ล้านบาท ถือว่าน้อยมาก
นอกจากนี้ ยังมีแรงกดดันให้ลดอัตราการเก็บภาษีจาก 10% เหลือ 5% หรือ 8% ซึ่งนายสมหมายยืนยันมาตลอดว่า ถ้าลดขนาดนั้นก็ล้มกฎหมายภาษีมรดกไปเลยดีกว่า ไม่ต้องทำให้เสียเวลา เพราะการเก็บในที่เกิน 50 ล้านบาท ในอัตรา 10% ก็แทบจะเก็บไม่ได้เงินภาษีอยู่แล้ว หากแก้ไขให้เก็บอัตราภาษีต่ำลงมาอีกก็ควรจะยกเลิกภาษีนี้ไปเลย
แหล่งข่าวระบุว่า ที่กระทรวงการคลังยืนยันว่าจำเป็นต้องมีการเก็บภาษีมรดก เพราะต้องการให้เป็นสัญลักษณ์ของการลดความเหลื่อมล้ำของคนในสังคม เป็นไปตามนโยบายของ พล.อ.ประยุทธ์ จันทร์โอชา นายกรัฐมนตรี